የጠቅላይ ሚኒስትሩ የፈረንሣይ ቆይታ
ጠቅላይ ሚኒስትር ዓብይ አህመድ በፈረንሣይ ያደረጉትን ጉብኝት አጠናቀው ወደ ጀርመን ከማቅናታቸው በፊት ከፕሬዚዳንት ኢማኑኤል ማክሮን ጋር በሰጡት መግለጫ፣ በሰፋፊ ጉዳዮች ላይ መወያየታቸውን አስታውቀዋል፡፡ በሁለትዮሽና በባለብዙ ወገን ጉዳዮችም መግባባታቸውንና ስምምነት ላይ መድረሳቸውን አስታውቀዋል፡፡ በውይይታቸው ወቅት የሁለቱን አገሮች ግንኙነትና ትብብር የበለጠ ለማሳደግ ስምምነት ላይ መደረሱን ገልጸዋል፡፡ ፈረንሣይ ለኢኮኖሚ ሪፎርሙ ቀጥታ የበጀት ድጋፍ ለማድረግ ዝግጁ መሆኗን ጠቁመዋል፡፡ ‹‹በሰፋፊ ጉዳዮች ላይ ከፕሬዚዳንት ማክሮን ጋር ተወያይተናል፡፡ አንደኛው ውይይታችን ኢትዮጵያ ጥንታዊ ታሪክና ባህል ያላት አገር በመሆኗ በታሪክ፣ በቋንቋና በእምነት ከፈረንሣይ ጋር የነበራትን ግንኙነት እንድታጠናክር የመጀመርያው ሥራ በላሊበላ ውቅር አብያተ ክርስቲያናት የደረሰውን ችግር በመቅረፍ ዛሬም እንደ ትናንቱ ለታሪክ፣ ለቅርስና ለእምነት ያላቸውን ወዳጅነት እንዲያሳዩ ላቀረብኩላቸው ጥያቄ ክቡር ፕሬዚዳንት ማክሮን ቀና ምላሽ ሰጥተዋል፡፡ በዚህ አጋጣሚ ላመሠግናቸው እወዳለሁ፡፡ ከዚህ በተጨማሪ በሰላም፣ በዴሞክራሲና በልማት ጉዳዮች ላይ ዝርዝር ውይይት አድርገናል፤›› ብለዋል፡፡ የአገር መከላከያ ሚኒስቴር ለማዘመንና የሰው ኃይል ለማሠልጠን ስምምነት መደረጉን፣ በኢኮኖሚ ረገድ በአየር መንገድ የነበረውን ስምምነት ወደ ላቀ ደረጃ ለማሸጋገር፣ በተለይ የአዲስ አበባ ኤርፖርትን ለማዘመን ከ100 ሚሊዮን ዩሮ በላይ በማውጣት ለመሥራት ቃል መገባቱን፣ ጠቅላይ ሚኒስትሩ ገልጸዋል፡፡ የፈረንሣይ ፕሬዚዳንት በቅርቡ ወደ ኢትዮጵያ ሲመጡም በበርካታ ጉዳዮች ላይ እንደሚመክሩ መግባባት ላይ መድረሱን፣ ከዚህ በተጨማሪ ለኢኮኖሚ ሪፎርም በዓለም ባንክ በሚገኘው የበጀት ድጋፍ ብቻ ሳይሆን፣ በቀጥታ ከፈረንሣይ መንግሥት ድጋፍ ለማድረግ ያላቸውን ዝግጁነት ማረጋገጣቸውን ጠቁመዋል፡፡ ‹‹በብዙ የሁለትዮሽና የባለብዙ ወገን ጉዳዮች ላይ የተነጋገርንና የተግባባን ሲሆን፣ ከሁሉም በላይ በጂቡቲና በኤርትራ መካከል ያለውን ጉዳይ በኃላፊነት የመፍታትና በአካባቢያችን አስተማማኝ ሰላም እንዲኖር ፕሬዚዳንት ማክሮን ቻምፒዮን እንዲሆኑ ያቀረብኩላቸውን ጥያቄ ተቀብለው፣ ከሚቀጥለው ሳምንት ጀምሮ ከጂቡቲና ከኤርትራ ፕሬዚዳንቶች ጋር በመነጋገር በዚህ አካባቢ ያለውን ችግር ለመፍታት ያላቸውን ቁርጠኝነትንና ፈቃደኝነት አረጋግጠዋል፤›› ሲሉም አክለዋል፡፡ ፕሬዚዳንቱ በፈረንሣይ ለውጥ ለማምጣት የሚያደርጉትን ጥረት በከፍተኛ ምሥጋናና አክብሮት የሚመለከታት መሆኑን መግለጻቸውን፣ ‹‹ይህ የለውጥ እሳቤ ወደ ኢትዮጵያ እንዲመጣና ዴሞክራሲ ለማስፋት የምናደርገውን ጥረት እንዲያግዝ፣ ልማት ለማስፋፋትና በተለይ የውጭ ምንዛሪ ችግሮቻችንን እንዲያግዝ፣ ከሁሉም በላይ ፈረንሣይን አምነውና ወደው የመጡ ኢትዮጵያዊያን በዚህች አገር ሲደረግላቸው ለነበረው ትብብር እያመሠገንን፣ ወደፊትም ዜጎቻችን በዚህ አገር ያላቸው ቆይታ ሰላማዊ፣ በፍቅርና በመተባበር እንዲሆን ጠይቀናቸዋል፤›› ብለዋል፡፡ ፕሬዚዳንት ማክሮን ከሁለት ወራት በኋላ ኢትዮጵያን ሲጎበኙ በዝርዝር ጉዳዮች ላይ የሁለቱን አገሮች፣ እንዲሁም ደግሞ የአውሮፓንና የአካባቢውን ትብብር ለማጠናከር በጋራ እንደሚሠራ መስማማታቸውን፣ ‹‹በጉብኝታችን ደግሞ በጣም ደስተኞች መሆናችንንና ፕሬዚዳንት ማክሮን በዚህ አካባቢ የሚያደርጉትን ጥረት የተባበሩት መንግሥታት ድርጅት እንደ ተቋም፣ እንዲሠራ፣ በአፍሪካና በአውሮፓ መካከል ያለው ግንኙነት እንዲጠናከር ለሚያደርጉት ድንቅ ሥራ ኢትዮጵያ አክብሮትና ምሥጋና እንዳላት ገልጸንላቸዋል፤›› ብለዋል፡፡ ፕሬዚዳንት ማክሮን በበኩላቸው የጠቅላይ ሚኒስትሩ አስተዳደር በኢትዮጵያ የጀመራቸውን ሪፎርም ዕርምጃዎች እንደሚደግፉ አስታውቀዋል፡፡ ኢትዮጵያ ለአካባቢው ሰላምና ልማት የምታደርገውን ጥረት እንደሚያደንቁ አስረድተው፣ የቀረበላቸውን ግብዣ በመቀበል ወደ ኢትዮጵያ እንደሚመጡ ገልጸዋል፡፡ ከፈረንሣይ ወደ ጀርመን ማክሰኞ ጥቅምት 20 ቀን 2011 ዓ.ም. ያቀኑት ጠቅላይ ሚኒስትር ዓብይ፣ ከመራሒተ መንግሥት አንገላ መርከል፣ ከከፍተኛ ባለሥልጣናትና ከጀርመን ታላላቅ ኩባንያዎች አመራሮች ጋር እንደሚወያዩ መርሐ ግብራቸው ያስረዳል፡፡ ጀርመን ሲደርሱም አንገላ መርከል አቀባበል አድርገውላቸዋል፡፡ ረቡዕ ጥቅምት 21 ቀን 2011 ዓ.ም. ከአውሮፓ የተለያዩ አገሮች ከተሰባሰቡ 25 ሺሕ ያህል ከሚገመቱ ኢትዮጵያውያንና ትውልደ ኢትዮጵያዊያን ጋር በፍራንክፈርት ከተማ እንደሚወያዩ ይጠበቃል፡፡ 